CELEX: 32022D0134
Language: fi
Date: 2022-01-19 00:00:00
Title: Euroopan keskuspankin päätös (EU) 2022/134, annettu 19 päivänä tammikuuta 2022, yleisten sääntöjen vahvistamisesta valvontatietojen siirtämiseksi viranomaisille ja elimille niiden tehtävien hoitamista varten, jotka Euroopan keskuspankille on annettu neuvoston asetuksella (EU) N:o 1024/2013 (EKP/2022/2)

31.1.2022   
               
               
                  FI
               
               
                  Euroopan unionin virallinen lehti
               
               
                  L 20/275
               
            
         EUROOPAN KESKUSPANKIN PÄÄTÖS (EU) 2022/134,
         annettu 19 päivänä tammikuuta 2022,
         yleisten sääntöjen vahvistamisesta valvontatietojen siirtämiseksi viranomaisille ja elimille niiden tehtävien hoitamista varten, jotka Euroopan keskuspankille on annettu neuvoston asetuksella (EU) N:o 1024/2013 (EKP/2022/2)
         Euroopan keskuspankin neuvosto, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15 päivänä lokakuuta 2013 annetun neuvoston asetuksen (EU) N:o 1024/2013 (1) ja erityisesti sen 4 artiklan,
         sekä katsoo seuraavaa:
         
                     (1)
                  
                  
                     Euroopan unionista tehdyn sopimuksen 4 artiklan 3 kohdassa määrätään, että unioni ja jäsenvaltiot kunnioittavat ja avustavat toisiaan perussopimuksista johtuvia tehtäviä täyttäessään, ja sen 13 artiklan 2 kohdassa edellytetään, että unionin toimielimet tekevät keskenään vilpitöntä yhteistyötä. Asetuksen (EU) N:o 1024/2013 3 artiklassa edellytetään, että Euroopan keskuspankki tekee yhteistyötä muiden kansallisten ja unionin viranomaisten ja elinten kanssa.
                  
               
                     (2)
                  
                  
                     Jotta EKP pystyisi noudattamaan asetuksen (EU) N:o 1024/2013 3 artiklaa ja suorittamaan tehtävät, jotka sille on saman asetuksen 4 artiklassa annettu, on tarpeen, että EKP voi siirtää hallussaan olevia valvontatietoja kansallisille, unionin ja kansainvälisille viranomaisille ja elimille.
                  
               
                     (3)
                  
                  
                     Asetuksen (EU) N:o 1024/2013 27 artiklan 2 kohdan nojalla EKP voi sille kyseisellä asetuksella annettujen tehtävien hoitamiseksi asiaa koskevassa unionin lainsäädännössä vahvistetuin rajoituksin ja edellytyksin vaihtaa tietoja kansallisten tai unionin tason viranomaisten ja elinten kanssa, kun asiaa koskevan unionin lainsäädännön nojalla on sallittua, että kansalliset toimivaltaiset viranomaiset antavat tietoja näille, tai kun jäsenvaltiot voivat asiaa koskevan unionin lainsäädännön nojalla säätää tietojen antamisesta.
                  
               
                     (4)
                  
                  
                     EKP voi myös tietyissä olosuhteissa unionin oikeuteen perustuvan velvoitteen nojalla siirtää valvontatietoja viranomaisille ja elimille. Esimerkiksi Euroopan parlamentin ja neuvoston asetuksen (EU) N:o 575/2013 (2) 80 artiklan nojalla toimivaltaisten viranomaisten on Euroopan pankkiviranomaisen (EPV) pyynnöstä toimitettava EPV:lle kaikki sen merkityksellisiksi katsomat tiedot uusista liikkeeseen lasketuista pääomainstrumenteista, jotta EPV voi valvoa laitosten unionissa liikkeeseen laskemien omien varojen instrumenttien laatua.
                  
               
                     (5)
                  
                  
                     Valvontatietojen siirtäminen viranomaisille ja elimille edellyttää, että tietojen siirtämisen asianmukaisuus arvioidaan EKP:lle asetuksen (EU) N:o 1024/2013 nojalla annettujen tehtävien hoitamiseen nähden.
                  
               
                     (6)
                  
                  
                     Tämän johdosta on myös tarpeen vahvistaa yleiset säännöt EKP:n hallussa olevien valvontatietojen siirtämisestä viranomaisille ja elimille, ja näitä sääntöjä voidaan täydentää esimerkiksi EKP:n ja kyseisten viranomaisten tai elinten välisillä yhteisymmärryspöytäkirjoilla tai muussa muodossa tehdyillä kahdenvälisillä tai monenvälisillä instrumenteilla.
                  
               
                     (7)
                  
                  
                     Tässä päätöksessä vahvistetut yleiset säännöt eivät rajoita sellaisten muissa instrumenteissa olevien säännösten soveltamista, joissa vahvistetaan luokkakohtaisia erityissääntöjä tiettyjen valvontatietojen siirtämisestä viranomaisille ja elimille. Edellä sanottu soveltuu esimerkiksi yhteisymmärryspöytäkirjoihin, joissa EKP käyttää poliittista harkintavaltaansa ja sitoutuu siirtämään tietoja tietyille vastaanottaville viranomaisille ja elimille. Lisäksi tässä päätöksessä vahvistettuja yleisiä sääntöjä ei sovelleta sellaisten valvontatietojen siirtämiseen, joihin sovelletaan jotain muuta säädöskehystä, esimerkiksi tietojen antamiseen rikoksia tutkiville viranomaisille, parlamentaarisille tutkintavaliokunnille ja valtiontilintarkastajille. Tämän päätöksen soveltamisala voi kuitenkin myös kattaa henkilötietojen siirtämisen.
                  
               
                     (8)
                  
                  
                     Tähän päätökseen ja muihin instrumentteihin, joissa vahvistetaan erityisiä sääntöjä valvontatietojen siirtämisestä, liittyy poliittista harkintavaltaa. Sen vuoksi ne olisi hyväksyttävä asetuksen (EU) N:o 1024/2013 26 artiklan 8 kohdan mukaisessa vastustamattajättämismenettelyssä.
                  
               
                     (9)
                  
                  
                     Tietojen siirtämisestä vastuussa olevien – EKP:n johtokunnan määrittämien – henkilöstön jäsenten olisi sovellettava tässä päätöksessä ja muissa instrumenteissa vahvistettuja sääntöjä valvontatietojen siirtämisen erityisistä luokista. Euroopan keskuspankkijärjestelmän ja Euroopan keskuspankin perussäännön 11.6 artiklan nojalla EKP:n johtokunta vastaa EKP:n juoksevien tehtävien hoitamisesta. Tältä osin Euroopan keskuspankin päätöksen EKP/2004/2 (3) 10.1 ja 10.2 artiklassa säädetään, että kaikki EKP:n yksiköt asetetaan EKP:n johtokunnan alaisuuteen. Päätöksen EKP/2004/2 13m.1 artiklan nojalla EKP:n sisäistä organisaatiota ja henkilöstöä koskeva johtokunnan toimivalta kattaa myös valvontatehtävät.
                  
               
                     (10)
                  
                  
                     Tämä päätös ei vaikuta sääntöihin, jotka koskevat EKP:n hallussa olevien valvontatietojen tai asetuksen (EU) N:o 1024/2013 2 artiklan 2 kohdassa tarkoitettujen kansallisten toimivaltaisten viranomaisten hallussa olevia tietojen siirtämistä muille viranomaisille ja elimille. Jos EKP:n hallussa olevien valvontatietojen siirtäminen viranomaisille ja elimille ei kuulu tämän päätöksen soveltamisalaan, tietojen toimittamiselle on saatava hyväksyntä asianmukaisen päätöksentekomenettelyn mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kohde
            
               1.   Tässä päätöksessä vahvistetaan yleiset säännöt siitä, miten EKP:n hallussa olevia valvontatietoja siirretään 2 artiklan 2 kohdassa määritellyille viranomaisille ja elimille.
            
            
               2.   Tämä päätös ei vaikuta sääntöihin, jotka koskevat EKP:n hallussa olevien valvontatietojen tai asetuksen (EU) N:o 1024/2013 2 artiklan 2 kohdassa tarkoitettujen kansallisten toimivaltaisten viranomaisten hallussa olevien tietojen siirtämistä muille viranomaisille ja elimille.
            
         
         
            2 artikla
            Määritelmät
            Tässä päätöksessä tarkoitetaan
            
                        1)
                     
                     
                        ’valvontatiedoilla’ kaikenlaisia EKP:n hallussa olevia luottamuksellisia tietoja, joiden siirtäminen viranomaisille ja elimille edellyttää, että tietojen siirtämisen asianmukaisuus arvioidaan EKP:lle asetuksen (EU) N:o 1024/2013 nojalla annettujen tehtävien hoitamiseen nähden;
                     
                  
                        2)
                     
                     
                        ’viranomaisilla ja elimillä’ tämän päätöksen liitteessä mainittuja kansallisia, unionin ja kansainvälisiä viranomaisia ja elimiä, lukuun ottamatta asetuksen (EU) N:o 1024/2013 2 artiklan 2 kohdassa määriteltyjä kansallisia toimivaltaisia viranomaisia;
                     
                  
                        3)
                     
                     
                        ’päätöksellä tehtävien antamisesta’ päätöstä, jolla EKP:n johtokunta antaa tiedonsiirron tarkastusvastaavalle tehtävän soveltaa tässä päätöksessä vahvistettuja sääntöjä ja/tai sovellettavissa instrumenteissa vahvistettuja, tiettyihin valvontatietojen siirtojen luokkiin sovellettavia erityisiä sääntöjä;
                     
                  
                        4)
                     
                     
                        ’tiedonsiirron tarkastamisella’ tehtävien antamista koskevaan päätökseen perustuvaa tiedonsiirron tarkastusvastaavan antamaa hyväksyntää valvontatietojen siirtämiseksi viranomaisille ja elimille, soveltaen tätä päätöstä ja/tai soveltuvin osin instrumentteja, joissa vahvistetaan valvontatietojen siirtämisen erityisiin luokkiin sovellettavia erityisiä sääntöjä.
                     
                  
         
            3 artikla
            Valvontatietojen siirtämistä koskevat yleiset säännöt
            
               1.   EKP toimittaa valvontatietoja viranomaisille ja elimille, jos
               
                           a)
                        
                        
                           sovellettavan lain mukaan tällaisten valvontatietojen siirtäminen kyseisille viranomaisille ja elimille on sallittua ja siirtämisen sallittavuudelle asetetut ehdot täyttyvät;
                        
                     
                           b)
                        
                        
                           valvontatiedot ovat tarpeellisia ja asiaankuuluvia eivätkä kattavuudeltaan liian laajoja suhteessa kyseisten viranomaisten tai elinten tehtäviin; ja
                        
                     
                           c)
                        
                        
                           tällaisten valvontatietojen siirtämisestä kieltäytymiselle ei ole pakottavia syitä, jotka liittyvät tarpeeseen välttää yhteisen valvontamekanismin toimintaan ja riippumattomuuteen kohdistuvat häiriöt, erityisesti sen tehtävien suorittamisen vaarantuminen.
                        
                     
            
               2.   Jos ilmenee, että on 1 kohdan c alakohdassa tarkoitettuja pakottavia syitä kieltäytyä valvontatietojen siirtämisestä, valvontatietojen siirtämisestä päättää EKP:n neuvosto asetuksen (EU) N:o 1024/2013 26 artiklan 8 kohdassa säädettyä menettelyä noudattaen.
            
            
               3.   Edellä 1 kohdassa vahvistetut yleiset säännöt eivät rajoita 4 artiklassa tarkoitettujen erityisten sääntöjen soveltamista.
            
         
         
            4 artikla
            Instrumentit, joissa vahvistetaan erityisiä sääntöjä
            Tämä päätös ei vaikuta muihin instrumentteihin, joissa vahvistetaan tiettyjä luokkia koskevia erityisiä sääntöjä tai täydentäviä sääntöjä valvontatietojen siirtämiseksi viranomaisille tai elimille.
         
         
            5 artikla
            Tiedonsiirron tarkastaminen
            Tiedonsiirron tarkastusvastaavilla on vastuu EKP:n toteuttaman valvontatietojen siirron hyväksymisestä, ja he soveltavat sen yhteydessä tässä päätöksessä vahvistettuja sääntöjä ja/tai soveltuvin osin 4 artiklassa tarkoitetuissa instrumenteissa vahvistettuja erityisiä sääntöjä tehtävien antamista koskevan päätöksen nojalla.
         
         
            6 artikla
            Voimaantulo
            Tämä päätös tulee voimaan viidentenä päivänä sen jälkeen, kun se on julkaistu Euroopan unionin virallisessa lehdessä.
            
         
         
            Tehty Frankfurt am Mainissa 19 päivänä tammikuuta 2022.
            
               
                  EKP:n puheenjohtaja
               
               Christine LAGARDE
            
         
         
            (1)  EUVL L 287, 29.10.2013, s. 63.
         
            (2)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).
         
            (3)  Euroopan keskuspankin päätös EKP/2004/2, tehty 19 päivänä helmikuuta 2004, Euroopan keskuspankin työjärjestyksen hyväksymisestä (EUVL L 80, 18.3.2004, s. 33).
      
      
         
            LIITE
            
                        
                           Vastaanottava viranomainen tai elin
                        
                     
                     
                        
                           Kuvaus ja oikeusperusta
                        
                     
                  
                        
                           Euroopan komissio
                        
                     
                     
                        YVM-asetuksen (1) 32 artikla
                     
                  
                        
                           Euroopan pankkiviranomainen (EPV), Euroopan arvopaperimarkkinaviranomainen, Euroopan vakuutus- ja lisäeläkeviranomainen ja Euroopan järjestelmäriskikomitea
                        
                     
                     
                        Vakavaraisuusdirektiivin (2) 53 artiklan 2 kohta luettuna yhdessä EPV-asetuksen (3) 35 artiklan 1 kohdan tai vakavaraisuusasetuksen (4) 80 artiklan kanssa, ja EJRK-asetuksen (5) 15 artikla
                        EPV-asetuksen 9 a artikla
                     
                  
                        
                           Euroopan unionin ja Euroopan talousalueen (ETA) kansalliset vakavakaraisuusvalvonnasta vastaavat viranomaiset määräosuuksien sekä toimilupamenettelyjen tai muiden asiaa koskevassa lainsäädännössä mainittujen menettelyjen osalta
                     
                     
                        Vakavaraisuusdirektiivin 56 artikla ja 16 artiklan 3 kohta, 24 artiklan 2 kohta ja 50 artiklan 4 kohta ja vastaavat unionin oikeuden säännökset, erityisesti Solvenssi II -direktiivin (6) 26 ja 60 artikla sekä rahoitusmarkkinadirektiivin (7) 11 ja 84 artikla
                     
                  
                        
                           Kansalliset toimivaltaiset viranomaiset ja kriisinratkaisuviranomaiset, jotka osallistuvat vakavaraisuusdirektiivin mukaiseen vakavaraisuuskollegioon tai FICOD-direktiivin mukaisiin järjestelyihin tai kriisinhallintaryhmiin
                        
                        Tähän luokkaan kuuluvat vakavaraisuusdirektiivin ja FICOD-direktiivin mukainen tietojenvaihto vakavaraisuuskollegioissa ja kriisinhallintaryhmissä sekä kirjallisten yhteensovittamis- ja yhteistyöjärjestelyjen, FICOD-direktiivin mukaisten yhteensovittamisjärjestelyjen ja kriisinhallintaryhmien yhteistyöjärjestelyjen ei-harkinnanvaraiset vuosittaiset päivitykset ja irtisanominen
                     
                     
                        Vakavaraisuusdirektiivin 116 artikla kirjallisten yhteensovittamis- ja yhteistyöjärjestelyjen osalta;
                        finanssiryhmittymiä koskevan direktiivin (8) 11 artikla finanssiryhmittymäjärjestelyjen osalta;
                        pankkien elvytys- ja kriisinratkaisudirektiivin (9) 90, 97 ja 98 artikla kriisinhallintaryhmiin liittyvien yhteistyöjärjestelyjen osalta;
                        pankkien elvytys- ja kriisinratkaisudirektiivin 88 ja 90 artikla kriisinratkaisukollegion kirjallisten järjestelyjen osalta.
                     
                  
                        
                           Viranomaiset, jotka kuuluvat rahanpesun ja terrorismin rahoituksen torjuntaa käsittelevään kollegioon
                        
                     
                     
                        Vakavaraisuusdirektiivin 117 artiklan 5 kohta (rahanpesun ja terrorismin rahoituksen torjuntajärjestelmien valvonnasta vastaavien viranomaisten ja rahanpesun selvittelykeskusten osalta sekä tiettyä rahanpesua ja terrorismin rahoituksen torjuntaa käsittelevää kollegiota varten sovittujen osallistumisehtojen osalta). Muun tyyppisten kollegioon osallistuvien viranomaisten kanssa käytävän tietojenvaihdon oikeusperusta ei välttämättä ole sama (huomautus: rahanpesun ja terrorismin rahoituksen torjuntaa käsitteleviä kollegioita säännellään yhteisissä ohjeissa Euroopan parlamentin ja neuvoston direktiivin (EU) 2015/849 (10) soveltamiseen liittyvästä tietojenvaihdosta luottolaitoksia ja rahoituslaitoksia valvovien viranomaisten ja muiden osapuolten välillä (Joint guidelines on cooperation and information exchange for the purpose of Directive (EU) 2015/849 between competent authorities supervising credit and financial institutions); näitä ohjeita ei ole osoitettu EKP:lle).
                     
                  
                        
                           Rahanpesun ja terrorismin rahoituksen torjuntajärjestelmien valvonnasta vastaavat viranomaiset, jotka ovat allekirjoittaneet direktiivin (EU) 2015/849 57 a artiklan 2 kohdan mukaisen tietojenvaihtoa koskevista käytännön järjestelyistä tehdyn monenvälisen sopimuksen (jäljempänä ’rahanpesun torjuntaa koskeva sopimus’)
                        
                     
                     
                        Vakavaraisuusdirektiivin 117 artiklan 5 kohta ja rahanpesun torjuntaa koskevan sopimuksen 3 artiklan 4 ja 5 kohta
                     
                  
                        
                           Rahanpesun ja terrorismin rahoituksen torjunnan valvontajärjestelmästä vastaavat viranomaiset ja jäsenvaltioiden rahanpesun selvittelykeskukset
                        
                     
                     
                        Vakavaraisuusdirektiivin 117 artiklan 5 kohta ja EPV:n ohjeet vakavaraisuusvalvojien, rahanpesun ja terrorismin rahoituksen torjuntajärjestelmän valvojien ja rahanpesun selvittelykeskusten välisestä yhteistyöstä ja tietojenvaihdosta direktiivin 2013/36/EU nojalla (Guidelines on cooperation and informationexchange between prudential supervisors, AML/CFT supervisors and financial intelligence units under Directive 2013/36/EU) (EBA/GL/2021/15) (11)
                        
                     
                  
                        
                           Unionin ja ETA:n kansalliset markkinavalvontaviranomaiset
                        
                     
                     
                        Vakavaraisuusdirektiivin 56 artikla
                     
                  
                        
                           Unionin ja ETA:n kansalliset vakuutusvalvojat
                        
                     
                     
                        Vakavaraisuusdirektiivin 56 artikla
                     
                  
                        
                           Talletusten vakuusjärjestelmät, sopimusperusteiset tai laitosten suojajärjestelmät, kilpailuviranomaiset
                        
                     
                     
                        Vakavaraisuusdirektiivin 56 artikla, tai kansallinen lainsäädäntö, jossa edellytetään vakavaraisuusvalvojan lausuntoa
                     
                  
                        
                           Unionin ja ETA:n kansalliset kriisinratkaisuviranomaiset
                        
                     
                     
                        Vakavaraisuusdirektiivin 56 artikla
                     
                  
                        
                           Kansalliset makrovakauden valvontaviranomaiset, kun on kyse tehtävistä, jotka eivät kuulu YVM-asetuksen 5 artiklan soveltamisalaan
                        
                     
                     
                        Vakavaraisuusdirektiivin 56 artikla
                     
                  
                        
                           Merkittävien luottolaitosten lakisääteiset tilintarkastajat
                        
                     
                     
                        Vakavaraisuusdirektiivin 56 artiklan f alakohta
                        EPV:n ohjeet vuoropuhelusta luottolaitoksia valvovien toimivaltaisten viranomaisten ja näiden luottolaitosten lakisääteisiä tilintarkastuksia suorittavien lakisääteisten tilintarkastajien ja tilintarkastusyhteisöjen välillä (EBA/GL/2016/05) (12)
                        
                     
                  
                        
                           Rahoitusmarkkinoiden valvonnasta vastaavat kansalliset viranomaiset, jos ne on nimetty Euroopan parlamentin ja neuvoston direktiivin 2004/109/EY
                            (13)
                           24 artiklan 1 kohdan ja 24 artiklan 4 kohdan h alakohdan mukaisesti (tilinpäätöksen valvojat)
                        
                     
                     
                        Vakavaraisuusdirektiivin 56 artikla
                     
                  
                        
                           Kansalliset viranomaiset, jotka ovat vastuussa laitosten, vakuutusyritysten ja rahoituslaitosten lakisääteisiä tilintarkastuksia suorittavien henkilöiden valvonnasta (tilintarkastuksen valvojat)
                        
                     
                     
                        Vakavaraisuusdirektiivin 57 artikla
                     
                  
                        
                           Kansalliset viranomaiset, jotka ovat vastuussa laitosten selvitystila- ja konkurssimenettelyyn sekä muuhun vastaavaan menettelyyn osallisina olevien elinten valvonnasta
                        
                     
                     
                        Vakavaraisuusdirektiivin 57 artikla
                     
                  
                        
                           Kansalliset viranomaiset, jotka ovat vastuussa vakavaraisuusasetuksen 113 artiklan 7 kohdassa tarkoitettujen sopimusperusteisten tai laitosten suojajärjestelmien valvonnasta
                        
                     
                     
                        Vakavaraisuusdirektiivin 57 artikla
                     
                  
                        
                           Kansalliset viranomaiset tai elimet, jotka ovat oikeudellisesti vastuussa yhtiöoikeuden rikkomisten havaitsemisesta ja tutkimisesta
                        
                     
                     
                        Vakavaraisuusdirektiivin 57 artikla
                     
                  
                        
                           Maksujärjestelmien valvonnasta vastaavat kansalliset viranomaiset
                        
                     
                     
                        Vakavaraisuusdirektiivin 58 artikla
                     
                  
                        
                           Kansainväliset elimet (Kansainvälinen valuuttarahasto, Maailmanpankki, Kansainvälinen järjestelypankki, finanssimarkkinoiden vakauden valvontaryhmä)
                        
                     
                     
                        Vakavaraisuusdirektiivin 58 a artikla, lukuun ottamatta stressitestejä koskevien tietojen jakamista (esim. teknisten täytäntöönpanostandardien moduulit)
                     
                  
                        
                           Kolmansien maiden vakavaraisuusvalvonnasta vastaavat viranomaiset
                        
                     
                     
                        Vakavaraisuusdirektiivin 55 artikla
                        Tietojenvaihto kriisinhallintaryhmien kehittämien järjestelyjen (yhteisymmärryspöytäkirjat, kirjalliset yhteensovittamis- ja yhteistyöjärjestelyt, laitoskohtaiset rajat ylittävät yhteistyösopimukset, kriisinratkaisua koskevat kirjalliset järjestelyt jne.) tai tapauskohtaisten sopimusten mukaisesti
                     
                  
                        
                           Kolmansien maiden kansalliset markkina-, vakuutus- tai vastaavat viranomaiset
                        
                     
                     
                        Vakavaraisuusdirektiivin 55 artikla ja sovellettavat järjestelyt (yhteisymmärryspöytäkirjat, kirjalliset yhteensovittamis- ja yhteistyöjärjestelyt, yhteistyösopimukset, kriisinratkaisua koskevat kirjalliset sopimukset jne.) tai tapauskohtaiset sopimukset
                     
                  
                        
                           Rahanpesun ja terrorismin rahoituksen torjunnan valvontajärjestelmästä vastaavat kolmannen maan viranomaiset ja rahanpesun selvittelykeskukset
                        
                     
                     
                        Vakavaraisuusdirektiivin 55 artikla ja tarvittaessa yhteisymmärryspöytäkirjat tai muut yhteistyöjärjestelyt
                     
                  
                        
                           Kolmansien maiden kriisinratkaisuviranomaiset
                        
                     
                     
                        Vakavaraisuusdirektiivin 55 artikla ja pankkien elvytys- ja kriisinratkaisudirektiivin 97 ja 98 artikla yhdessä sovellettavien järjestelyjen kanssa
                     
                  
               (1)  Neuvoston asetus (EU) N:o 1024/2013, annettu 15 päivänä lokakuuta 2013, luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille (EUVL L 287, 29.10.2013, s. 63).
            
               (2)  Oikeudesta harjoittaa luottolaitostoimintaa ja luottolaitosten vakavaraisuusvalvonnasta, direktiivin 2002/87/EY muuttamisesta sekä direktiivien 2006/48/EY ja 2006/49/EY kumoamisesta 26 päivänä kesäkuuta 2013 annettu Euroopan parlamentin ja neuvoston direktiivi 2013/36/EU (EUVL L 176, 27.6.2013, s. 338), luettuna yhdessä EU:n täytäntöönpanoasetusten kanssa.
            
               (3)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).
            
               (4)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).
            
               (5)  Euroopan parlamentin ja neuvoston asetus (EU) N:o 1092/2010, annettu 24 päivänä marraskuuta 2010, finanssijärjestelmän makrotason vakauden valvonnasta Euroopan unionissa ja Euroopan järjestelmäriskikomitean perustamisesta (EUVL L 331, 15.12.2010, s. 1).
            
               (6)  Euroopan parlamentin ja neuvoston direktiivi 2009/138/EY, annettu 25 päivänä marraskuuta 2009, vakuutus- ja jälleenvakuutustoiminnan aloittamisesta ja harjoittamisesta (Solvenssi II -direktiivi) (EUVL L 335, 17.12.2009, s. 1).
            
               (7)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
            
               (8)  Euroopan parlamentin ja neuvoston direktiivi 2002/87/EY, annettu 16 päivänä joulukuuta 2002, finanssiryhmittymään kuuluvien luottolaitosten, vakuutusyritysten ja sijoituspalveluyritysten lisävalvonnasta sekä neuvoston direktiivien 73/239/ETY, 79/267/ETY, 92/49/ETY, 92/96/ETY, 93/6/ETY ja 93/22/ETY ja Euroopan parlamentin ja neuvoston direktiivien 98/78/EY ja 2000/12/EY muuttamisesta (EUVL L 35, 11.2.2003, s. 1).
            
               (9)  Euroopan parlamentin ja neuvoston direktiivi 2014/59/EU, annettu 15 päivänä toukokuuta 2014, luottolaitosten ja sijoituspalveluyritysten elvytys- ja kriisinratkaisukehyksestä sekä neuvoston direktiivin 82/891/ETY, Euroopan parlamentin ja neuvoston direktiivien 2001/24/EY, 2002/47/EY, 2004/25/EY, 2005/56/EY, 2007/36/EY, 2011/35/EU, 2012/30/EU ja 2013/36/EU ja asetusten (EU) N:o 1093/2010 ja (EU) N:o 648/2012 muuttamisesta (EUVL L 173, 12.6.2014, s. 190).
            
               (10)  Euroopan parlamentin ja neuvoston direktiivi (EU) 2015/849, annettu 20 päivänä toukokuuta 2015, rahoitusjärjestelmän käytön estämisestä rahanpesuun tai terrorismin rahoitukseen, Euroopan parlamentin ja neuvoston asetuksen (EU) N:o 648/2012 muuttamisesta sekä Euroopan parlamentin ja neuvoston direktiivin 2005/60/EY ja komission direktiivin 2006/70/EY kumoamisesta (EUVL L 141, 5.6.2015, s. 73).
            
               (11)  Luettavissa EPV:n verkkosivuilla www.eba.europa.eu.
            
               (12)  Luettavissa EPV:n verkkosivuilla.
            
               (13)  Euroopan parlamentin ja neuvoston direktiivi 2004/109/EY, annettu 15 päivänä joulukuuta 2004, säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta (EUVL L 390, 31.12.2004, s. 38).